Podturen

18.03.2025. (15:00)

**Oproštajni govor preč. Antuna Hoblaja   
u ime svećenika biskupije i Preloškog dekanata   
prilikom sprovodnih obreda   
pokojnog preč. Josipa Pivara,   
župnika u Podturnu i dekana Preločkog dekanata**

Preuzvišeni oče biskupe msgr. Bože Radoš, varaždinski biskupe,   
prečasni g. generalni vikaru msgr. Antune Perčiću, ravnatelju Svećeničkog doma naše Varaždinske biskupije,   
predraga braćo svećenici,   
poštovani redovnici i redovnice,   
draga braćo i sestre,

Poštovani župljani župe Ivanec, u kojoj je Josip službovao kao kapelan, kao i župljani sv. Marka u Sigecu, u kojem je kao župnik Josip službovao nekoliko godina. Osobito pozdravljam sve vas ožalošćene župljane župe sv. Martina biskupa Podturen gdje je Josip najduže živio i djelovao kao svećenik, župnik, pastir.

Naš je dragi pokojnik Josip služio u sva 3 arhiđakonata naše biskupije – Zagorje, Podravina i Međimurje.

Opraštam se od tebe dragi Josipe u ime svih ovih župa i svih svećenika naše biskupije, a posebno od ovog našeg Preločkog dekanata u kojem si najduže boravio i završio svoje služenje, kao i naš dekan posljednjih 5 godina.

Pozdravljam i upućujem iskrenu sućut i molitvenu blizinu poštovanoj obitelji pokojnoga Josipa, u prvom redu sestri Danici s mužem Vladimirom te nećacima Jurici i Marku Zrna. Također i obitelji starijeg brata Ivana te sestre Slavice.   
Sućut upućujem i gospođi Đurđi koja je bila vjerna pomoć i potpora u Josipovom svećeničkom služenju.

Ovom prilikom, iskrenu sućut izražavam i svoj braći svećenicima naše Varaždinske biskupije s kojima je pokojni Josip bio povezan svećeničkim bratstvom i služenjem, kao i njegovim školskim i svećeničkim kolegama i prijateljima.

Ovom prilikom zahvaljujem ocu biskupu, zatim ravnatelju svećeničkog doma, liječnicima i svom osoblju na dobroti i pomoći u liječenju, posebno u najtežim danima teške bolesti, da našem Josipu olakšaju patnju i bol.

Želim zahvaliti i domaćem sinu svećeniku Ivanu Munđaru, koji je posljednja 3 mjeseca bio doista vjeran i skrban u pomoći i brigama oko župe, ali i dostojanstvenog završetka ovozemaljskog putovanja, kao i svim najbližim suradnicima pokojnog Josipa.

Zahvalu za brigu i skrb upućujem osobito svom medicinskom osoblju, znanim i neznanim dobrim dušama, Županijske bolnice Čakovec te bolnice za plućne bolesti Klenovnik.

U proteklu nedjelju II. Korizmenu, za vrijeme dok smo u našim crkvama naviještali Evanđelje po Luki, slušali smo kako se Isus sa trojicom svojih apostola penje na brdo Tabor, naš Josip slikovito se uspinjao Gospodinu. Brdo je mjesto susreta s Bogom i tamo se Isus pred očima apostola preobrazio i otkrio Božju veličanstvenost kako bi ih pripravio da shvate što im je tumačio što je njegov „IZLAZAK“ – ono što ga za nekoliko dana očekuje u Jeruzalemu.

U tim trenutcima, slikovito govoreći u vječnu preobrazbu života uspinjao se i pokojni svećenik Josip. Njegova bolesnička soba, njegov bolesnički krevet polako je postajao to brdo susreta s Bogom i mjesto preobrazbe ovozemaljskog u vječno.

Isus svojim učenicima prije tog događaja neprestano tumači da je Njegova slava neodvojiva od KRIŽA, jer će upravo na križu potvrditi svoju neshvatljivu ljubav prema ljudima. Krist je bio opterećen križem naših krivica i proboden za naše grijehe, a zajedno s njime, uronjen u Njegovu Muku, naš je svećenik Josip podnoseći vlastiti križ bolesti dovršavao svoju životnu žrtvu i na taj način predao Gospodinu svoju plemenitu svećeničku dušu.

Kako u svemu tome ne prepoznati znak vremena, znak i „govor“ našega Božanskog Spasitelja? Kako u svemu tome, bez previše riječi, ne prepoznati govor jednog svećeničkog života?

I još nešto, sve se to događa u vremenu trodnevnice uoči blagdana sv. Josipa čijim je imenom pokojnik označen, kojega je toliko štovao i svjedočio o njegovoj moći, pomoći i zaštiti za našu Crkvu, Domovinu i sve naše obitelji.

Pokojni svećenik Josip neopozivo je i vjerno svih ovih godina držao do našeg svećeničkog zajedništva i bratstva osobito prilikom župnih svečanosti u dekanatu i šire, ali i prilikom proslave imendana nas svećenika. Nastojali smo se okupljati tih dana, kao što bismo u redovitoj situaciji to učinili i sutra/ove srijede u Podturnu na župnom dvoru. Gospodin koji poznaje sve naše puteve imao je drugačiji plan. Po Josipovom ispraćaju, svi zajedno, kao njegovi prijatelji i župljani, okupili smo se uoči njegova imendana.

Preč. Josip Pivar, svećenik varaždinske biskupije preminuo je u druge korizmene nedjelje, 16. 03. 2025. u 13:30 sati u bolnici u Klenovniku, nakon teške bolesti, okrijepljen svetim sakramentima u 73. godini života i 46. godini svećeništva.

Preč. J. Pivar rođen 11.01.1953. u Nedelišću od oca Ivana i majke Amalije r. Lesar. U Nedelišću je završio osnovnu školu, u sjemeništu na Šalati 1968. – 1972. je maturirao. Nakon diplomiranja na Teološkom fakultetu u Zagrebu, sluga Božji, nadbiskup i kardinal zagrebački msgr. Franjo Kuharić zaredio ga je u za svećenika zagrebačkoj katedrali 24. 06. 1979.

Kroz gotovo punih 7 godina vršio je kapelansku svećeničku službu u župi Ivanec. Važno je ovdje spomenuti kako se uvijek s lijepim riječima i pokojom starom fotografijom iz albuma rado prisjećao tih dana i brojnih susreta i druženja, osobito dramskih predstava koje je tada s mladima priređivao u župi i šire.

Nakon te službe, 5.09. 1986. imenovan je župnikom u župi sv. Marka evanđelista u Sigecu koja je godinama bila bez župnika, došavši u situaciju potpuno zapuštenog župnog dvora kojega je prema skromnim materijalnim prilikama, zajedno sa župljanima, nastojao s ljubavlju obnoviti. Tih dviju službi posebno se i rado uvijek sjećao i svima potiho u pamet dozivao skromnost, jednostavnost i ustrajnost u onome što smo kao svećenici pozvani neprestano činiti – duhovna i materijalna skrb o povjerenim ljudima i dobrima.

15. siječnja 1991. godine, nakon smrti vlč. Ivana Grščića, nadbiskup zagrebački msgr. F. Kuharić imenovao ga je župnikom župe Sv. Martina biskupa ovdje u Podturnu. U toj službi ostaje do svoje smrti, dakle nepunih 35 godina. Posljednjih 5 godina bio je i dekan ovog našeg Preloškog dekanata i nastojao nas je brižno okupljati te podsjećati na naše obveze jednih prema drugima, osobito u pogledu zajedničkih događaja te susreta.

Uz svu redovitu dušobrižničku i katehetsku službu, pokojnik je vodio posebnu brigu i o materijalnim potrebama župe, obnavljajući, održavajući i gradeći – jednostavno sve je učinio da sakralna baština bude onakva kakva se dostoji objektima koji služe za bogoštovlje.   
Ne samo da je potpuno uređena i obnovljena župna crkva, nego obnovljen je i u punu funkciju doveden župni dvor te sagrađen novi Pastoralni centar. Nije prepustio uređivati ni filijalne kapele u Sivici, Miklavcu i Celinama.

Među prvima je u svoje vrijeme nabavio računalo i nastojao sve do svojih starijih dana biti u korak s vremenom. Započeo je tako među prvima i gotovo dovršio digitalizacija župnih knjiga, a u tome želio pomagati i drugima.

Spremno je, u dogovoru s mjerodavnima u Crkvi, odlučio prodati župnu zemlju kako bi na istoj mogle niknuti kuću za mnoge mlade obitelji. Ponovno je i taj dar uložio u obnovu crkve na koju je budnim okom neprestano pazio iz kuhinje župnog dvora.

Trebalo bi nam puno vremena da bi nabrojili sve što je pokojnik u dušobrižničkom i pastirskom pozivu učinio, isto tako i sve materijalno u ovoj župi, jer tih materijalnih i obnoviteljskih radova popis je dugačak kao i svega ostaloga što se je događalo kroz ove 34 godine.

No, svećenikov, kao ni bilo čiji drugi život nemoguće je izmjeriti niti količinom materijalnih radova, niti godinama, niti bilo čime drugim osim dobrim djelima. Uz to, tu su mnogi neznani i nebrojeni sati i sati molitve, duhovnih razgovora, ispovijedi i fizičkim okom nevidljive duhovne pomoći i blizine.

Možemo slobodno reći da je Josip po uzoru na Isusa Krista bio dobar i brižan pastir koji je poznavao svoje koji su mu bili povjereni. Vjerno se za njih brinuo, obilazio, tješio utjehom vjere i s njima slavio svete sakramente. Nastojao je biti čovjek molitve i knjige, o čemu i svjedoče brojni naslovi u župnoj knjižnici.

Ne mogu ne spomenuti da je sve radne dane s ljubavlju dolazio na filijale i u kapelama, pogotovo sa starijim župljanima slavio svete sakramente. Dolazeći k starijima pokazivao im je svoju ljubav i pastirsku skrb. Mnogima je po slavlju krštenja omogućio novi život u Duhu. Generacije prvopričesnika i krizmanika pripremio za svete sakramente, neumorno ispovijedao i dijelio sakramente umirućima, zaručnike dopratio do oltara, dok je mnoge molitvom ispratio u vječni počinak.

Ove naše skromne riječi samo su javno priznanje za sve ono što je pokojni Josip činio u svom svećeničkom životu, u radu za Krista i Crkvu, za ono za što je živio, radio, a često i trpio. Jedan aktivan i plodan svećenički život, kada ga promatramo u svojoj konačnici, neprocjenjivi je Božji rukopis ispisan u brojnim životima župljana i povijesti spasenja. Osobito su to osjetili i oni koje je dopratio do oltara kao svećenike – Ivana, Marka i Damira.

Na posljetku do izražaja je došla njegova šutljivost, strpljivost i poniznost u kojoj je prihvatio i nosio križ bolesti. Trpio je bol i pokušao, koliko je god mogao to skrivati u svome srcu. Izidor Poljak kaže sljedeće riječi: „Najteže su boli koje moraš kriti, u srcu plakat, a nasmijan biti.“ Josip je živio te riječi do samoga kraja. I prilikom posjeta u bolnici pokušao je dati do znanja da je u redu. Ljudi se mjere po tome koliko mogu trpjeti, a naša i njegova žrtva bit će nagrađena nebom.

Došao je čas da se oprostimo od dragog prijatelja Josipa Pivara. Stojimo pred njegovim zemnim ostatcima uskoro pred otvorenim grobom, ovdje u sjeni ove drevne župne crkve sv. Martina – koja pamti nebrojene oproštaje i uvijek ih vjerno čuva u sjeni svoga zvonika. Podturen je mjesto koje je volio, ali i mjesto koje je odabrao kao posljednje počivalište svoga tijela. Mjesto u kojem, zajedno sa svim svojim župljanima, od kojih je mnoge i sam ispraćao, želi dočekati Kristov drugi dolazak i konačno uskrsnuće mrtvih.

Zaustavimo se još za čas, dajmo izraza svojoj tuzi i boli, svjesni da njegovom smrću umire i dio ne bilo kojeg svijeta, nego jedan dio nas samih, jer smo njegovi prijatelji u čije se ime od njega opraštamo.

U času ovog, vjerom prožetog oproštaja, pokušajmo najkraće sažeti sve ono što je lijepo, dobro, plemenito krasilo njegov život i rad! Josipa kao čovjeka i svećenika, župnika i pastira, brata i prijatelja.

Istinski oprostimo i zaboravimo sve što je bilo u ljudskoj slabosti – jer on je zapisao u svojoj oporuci da od svih, ako je koga uvrijedio, moli oproštenje, a on je svima već sve oprostio.

Taj sažetak njegova života glasio bi, da se oslonimo na Sveto Pismo. Svećenik Josip bio je vjerni Božji sluga i zato je zavrijedio na kraju svojih dana da uđe u radost Gospodara svoga.